E L Ő T E R J E S Z T É S

**Szombathely Megyei Jogú város közgyűlése Oktatási és Szociális Bizottsága**

**2018. október 17-i ülésére**

**Tájékoztatás az életvitelszerű közterületi tartózkodás szabályainak megsértése szabálysértéssel kapcsolatban felmerülő feladatokról**

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 2018. október 15 napjától hatályos rendelkezése szerint, aki életvitelszerűen közterületen tartózkodik, az szabálysértést követ el. A fenti jogszabály értelmében **életvitelszerű tartózkodás**nak tekinthető minden olyan magatartás, amely alapján megállapítható, hogy a közterületen való életvitelszerű tartózkodás a lakó- és tartózkodási hely, valamint egyéb szállásra való visszatérés szándéka nélkül, a közterületen való huzamos tartózkodás érdekében valósul meg, és a közterületen való tartózkodás körülményeiből, vagy a magatartásból arra lehet következtetni, hogy a jellemzően lakóhelyül szolgáló közterületen végzett tevékenységet – így különösen alvás, tisztálkodás, étkezés, öltözködés, állattartás – az elkövető a közterületen rövid időnként, visszatérően és rendszeresen végzi. *Helyszíni figyelmeztetést* kell alkalmazni, ha az elkövető a rendőr felszólítására az elkövetés helyét elhagyja, vagy a jelenlévő hatóság, vagy más szerv, szervezet felajánlott segítségét elfogadva együttműködik a hajléktalan személyek részére fenntartott ellátások igénybevétele érdekében.

Azonban akit 90 napon belül 3 alkalommal szabálysértés elkövetése miatt a helyszínen figyelmeztettek, azzal szemben az újabb elkövetéskor a *szabálysértési eljárás* nem mellőzhető.

Az életvitelszerű közterületi tartózkodás szabályainak megsértése szabálysértéssel kapcsolatban közreműködő egyes szervek kijelöléséről és feladatairól szóló 178/2018. (X.2.) Korm. rendelet értelmében amennyiben az elkövetőnek tárolandó ingóságai vannak, akkor az **elkövetés helye szerinti önkormányzat** az ingóságokat ideiglenes tárolásba veszi, s gondoskodik azok raktározásáról. Az ideiglenes tárolással összefüggő feladatok végrehajtására az önkormányzat közreműködőt vehet igénybe, így tekintettel arra, hogy az ingóságok elszállítását, ideiglenes tárolásba vételének biztosítását a nap 24 órájában meg kell oldani, így előzetes egyeztetések értelmében, azt a Fogyatékkal Élőket és Hajléktalanokat Ellátó nonprofit Kft. munkatársai végzik majd, tekintve, hogy ott a nap 24 órájában működik szolgáltatás, s dolgozik szakember.

Az ideiglenes tárolásba vételről határozatot kell hozni, melyet Szombathely Megyei Jogú Város Önkormányzata Egészségügyi és Közszolgálati Osztály Lakás és Szociális Irodájának munkatársai végeznek.

Az ideiglenes tárolás biztosításához szükséges A Fogyatékkal Élőket és Hajléktalanokat Ellátó Nonprofit Kft. rendelkezésére bocsátani egy helyiséget, ingyenes használattal, ahol a jogszabályi kötelezésnek megfelelően az ingóságok tárolása történhet. Egyeztetve a Szombathelyi Vagyonhasznosító Zrt-vel, illetve Önkormányzatunk Vagyonirodájával erre a Thököly Imre u. 34. szám alatti használaton kívüli légópince alkalmas lenne.

A fenti jogszabályok végrehajtásával kapcsolatosan összességében elmondható, hogy Szombathelyen nem jellemző a hajléktalan személyek életvitelszerűen közterületen történő tartózkodása. A Fogyatékkal Élőket és Hajléktalanokat Ellátó Nonprofit Kft. tájékoztatása szerint napi szinten, ciklikusan változik a közterületen tartózkodók száma, van, hogy senki nem tartózkodik ott, van, hogy néhány fő. Az utcai szociális szolgálat szakemberei folyamatosan járják a várost, s igyekeznek mindenkit rábeszélni arra, hogy vegye igénybe az ellátórendszer szolgáltatásait. Ezen kívül szintén figyelmet fordítanak azokra is, különösen a téli krízisidőszakban, akik nem lakáscélú helyiségekben (pl. kiskert, használaton kívüli épület) élnek.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. október „ ”**

**/:Koczka Tibor:/**

**HATÁROZATI JAVASLAT**

**...../2018. (X. 17.) OSzB. határozat**

1. Szombathely Megyei Jogú Város Közgyűlésének Oktatási és Szociális Bizottsága az előterjesztést megtárgyalta, s az abban foglaltakkal egyetért.
2. A Bizottság javasolja a Közgyűlésnek, hogy a Thököly u. 34. szám alatti, használaton kívüli légópincét bocsássa a Fogyatékkal Élőket és Hajléktalanokat Ellátó Nonprofit Kft. rendelkezésére, ingyenes használattal, jogszabályban meghatározott feladatok ellátására.

**Felelős:** Rettegi Attila, a bizottság elnöke,

(Dr. Bencsics Enikő, az Egészségügyi és Közszolgálati Osztály vezetője,

Németh Klára, a Fogyatékkal Élőket és Hajléktalanokat Ellátó Nonprofit Kft. ügyvezetője)

**Határidő:** azonnal